CELEX: 32013R1172
Language: bg
Date: 2013-11-18 00:00:00
Title: Регламент за изпълнение (ЕС) № 1172/2013 на Комисията от 18 ноември 2013 година за одобрение на несъществено изменение в спецификацията на название, вписано в регистъра на защитените наименования за произход и защитените географски указания [Kiwi de l’Adour (ЗГУ)]

20.11.2013   
            
            
               BG
            
            
               Официален вестник на Европейския съюз
            
            
               L 310/9
            
         РЕГЛАМЕНТ ЗА ИЗПЪЛНЕНИЕ (ЕС) № 1172/2013 НА КОМИСИЯТА
   от 18 ноември 2013 година
   за одобрение на несъществено изменение в спецификацията на название, вписано в регистъра на защитените наименования за произход и защитените географски указания [Kiwi de l’Adour (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 53, параграф 2, втора алинея от него,
   като има предвид, че:
   
               (1)
            
            
               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Франция за одобрение на изменение в спецификацията на защитеното географско указание „Kiwi de l’Adour“, регистрирано по силата на Регламент (ЕО) № 419/2009 на Комисията (2).
            
         
               (2)
            
            
               Целта на заявлението е да бъде изменена спецификацията, като се уточни начинът на торене на младите растения. Това изменение не е довело до изменение на публикуваното резюме (3).
            
         
               (3)
            
            
               Комисията разгледа съответното изменение и стигна до заключението, че то е обосновано. Тъй като изменението е несъществено по смисъла на член 53, параграф 2, трета алинея от Регламент (ЕС) № 1151/2012, Комисията може да го одобри, без да прибягва до процедурата, установена в членове 50—52 от посочения регламент,
            
         ПРИЕ НАСТОЯЩИЯ РЕГЛАМЕНТ:
   Член 1
   Спецификацията на защитеното географско указание „Kiwi de l’Adour“ се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 ноември 2013 година.
      
         
            За Комисията, от името на председателя,
         Dacian CIOLOȘ
         
            Член на Комисията
         
      
   
   
      (1)  ОВ L 343, 14.12.2012 г., стр. 1.
   
      (2)  ОВ L 125, 21.5.2009 г., стр. 60.
   
      (3)  ОВ C 263, 16.10.2008 г., стр. 5.
   
      ПРИЛОЖЕНИЕ
      Одобрява се следното изменение в спецификацията на защитеното географско указание „Kiwi de l’Adour“:
      
         Метод на производство
      
      Вместо „Внасянето на азот (под формата на разтворим тор) не може да надвишава 6 kg за тон произведени плодове, или количество внесен азот на хектар, не по-голямо от 200 единици азот, а за горепосочените овощни градини с изключително качество — не по-голямо от 250 единици азот“, да се чете „Внасянето на азот (под формата на разтворим тор) не може да надвишава 70 единици азот на хектар годишно (необходими за развитие на растението) плюс 4 единици на хектар годишно за тон произведени плодове, в рамките на 250 единици азот на хектар годишно“.
      Изменението е свързано с промяната в начина на торене на младите растения „Kiwi de l’Adour“ в зависимост от нуждите на растенията и на плодовете. С цел да се осигури на стопанските субекти по-голяма гъвкавост при торенето на младите растения, по-специално с оглед на климатичните условия, чрез направеното изменение се отчита в по-голяма степен разделянето на части на внасяните количества.
      Препратка към публикуваната консолидирана спецификация: http://agriculture.gouv.fr/IMG/pdf/20130206_cdc_kiwideladour_bo_cle8134b7.pdf